ΔΕΛΤΙΟ ΤΥΠΟΥ / Δευτέρα, 02 Σεπτεμβρίου 2019

**Με τον Στέφανο Τσιτσιπά συνεχίζεται   
η προετοιμασία για το DAVISCUP**

Χατζηνικολάου: «Όπλο μας το ελληνικό κοινό και η αυτοπεποίθησή μας»

Με τη συμμετοχή του Στέφανου **Τσιτσιπά**, συνεχίζεται η προετοιμασία της Εθνικής ομάδας τένις των ανδρών στις σύγχρονες εγκαταστάσεις του TATOΪ Club, ενόψει της συμμετοχής της στο Παγκόσμιο Κύπελλο.Οι αγώνες του ομίλου της ελληνικής ομάδας στο DavisCup θα διεξαχθούν στο ΤΑΤΟΪ Club από τις 11 έως τις 14 Σεπτεμβρίου.

Στη διάθεσή του ομοσπονδιακού προπονητή, Δημήτρη **Χατζηνικολάου** βρίσκονται o Στέφανος **Τσιτσιπάς** (No8 στον κόσμο), ο Μιχάλης **Περβολαράκης** (Νο461), ο Μάρκος **Καλοβελώνης** (Νο713) και ο Πέτρος **Τσιτσιπάς** (Νο1598).

*«Είναι μεγάλη τιμή για κάθε προπονητή να είναι ομοσπονδιακός προπονητής και να θέτει τις υπηρεσίες του για τα χρώματα της πατρίδας του . Για εμένα προσωπικά είναι ιδιαίτερη χαρά γιατί είναι η πρώτη μου συμμετοχή στην ομάδα του DavisCup»,* υπογραμμίζει ο Δημήτρης **Χατζηνικολάου**.

Και προσθέτει: *«Με την άφιξή μου υπήρξαν αλλαγές στην ομάδα ως προς τις συμμετοχές με την προσθήκη των δύο καλύτερων αντισφαιριστών που έχουμε, του Στέφανου Τσιτσιπά και του Μιχάλη Περβολαράκη. Τα υπόλοιπα μέλη της ομάδας είναι ο Μάρκος Καλοβελώνης και ο Πέτρος Τσιτσιπάς.*

*Πολύ σημαντικό κομμάτι για μια ομάδα δεν είναι μόνο οι παίχτες, αλλά και όλο το προπονητικό team. Θα έχω την τιμή να έχω στην ομάδα μου τον Χρήστο Φιωτάκη ως γυμναστή , τον Κώστα Περγαντη ως ψυχολόγο, τον Σάββα Πανάβογλου και Κωσταντίνο Τσιτσιπά ως φυσικοθεραπευτές και βέβαια τον Απόστολο Τσιτσιπά ως αρχηγό της ομάδας.Ένα μεγάλο ευχαριστώ στον Πρόεδρο της Ομοσπονδίας κ. Σπύρο Ζαννιά που μου εμπιστεύτηκε την ομάδα του DavisCup».*

Καταλήγοντας, ο ομοσπονδιακός προπονητής αναφέρει: *«Εμείς είμαστε μια νέα ομάδα και* χρειαζόμαστε χρόνο για να μάθουν οι παίκτες μεταξύ τους να συνεργάζονται άρτια στο διπλό. Θα έχουμε όμως στο πλευρό μας το ελληνικό κοινό και θα είναι ένα μεγάλο όπλο για την αυτοπεποίθηση των Ελλήνων αντισφαιριστών».

**ΤΟ ΓΡΑΦΕΙΟ ΤΥΠΟΥ**